Марко Ганчев
Нова песен

chitanka.info

Аз няма да запея нова песен,

дори минутата да е дошла,

която дълго като славей бесен

зовал съм от април до днес: „Ела!“.

Защото щом е песен тя на всички,

не може да е моя песен тя,

тъй както славеят на всички птички

не може да подхване песента.

Каква съм птица? Бяла врана?

Или пък лебед чер? Без труд поне

по песента ще бъда разгадана:

не ще запея друга песен, не…

1986

Заслуги

Имате удоволствието да четете тази книга благодарение на Моята библиотека и нейните всеотдайни помощници.

http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.